b'\n_START_ARTICLE_\nIndslev Bryggeri\n_START_PARAGRAPH_\nIndslev Bryggeri ligger i Indslev ved N\xc3\xb8rre Aaby p\xc3\xa5 Vestfyn. Det \xc3\xa5bnede f\xc3\xb8rste gang i 1897 under navnet Bryggeriet Heimdal. Senere, i 1944, skiftede det navn til Indslev Bryggeri, og har ogs\xc3\xa5 i en kortere periode heddet Bryggeriet Juelsminde (1953 \xe2\x80\x93 1955)._NEWLINE_Indslev Bryggeri producerede hvidt\xc3\xb8l og sodavand til landbefolkningen p\xc3\xa5 Fyn. Hvidt\xc3\xb8l og sodavand blev k\xc3\xb8rt ud til g\xc3\xa5rdene og ogs\xc3\xa5 solgt direkte fra bryggeriet, bl.a. som stakit\xc3\xb8l._NEWLINE_Hvidt\xc3\xb8lsproduktionen stoppede i 1973, da salget var faldet i takt med at landbruget blev automatiseret, og f\xc3\xa6rre karle p\xc3\xa5 g\xc3\xa5rdene drak hvidt\xc3\xb8llet. Sodavandsproduktionen fortsatte dog helt til 1990, hvor bryggeriet lukkede. Herefter har det bl.a. v\xc3\xa6ret brugt som kunsthal._NEWLINE_Indslev Bryggeri gen\xc3\xa5bnede med ny ejer i april 2006. Det ny\xc3\xa5bnede bryggeri har specialiseret sig i produktion af hvede\xc3\xb8l, og alt det \xc3\xb8l de producerer er fremstillet af hvedemalt._NEWLINE_Indslevs Julehvede vandt en blindtest af jule\xc3\xb8l i gratisavisen Urban (2006). _NEWLINE_Indslev Bryggeri startede i 2012 produktserien Ugly Duck Brewing Co.'